Source: https://e-justice.europa.eu/content_specialised_courts-19-lu-et.do?init=true&member=1
Timestamp: 2019-07-17 13:48:53+00:00
Document Index: 4260568

Matched Legal Cases: ['kohus ', 'kohus\n', 'kohus ', 'kohus ', 'kohus ', 'kohus ']

Sotsiaalkindlustuse nõukogu ja kõrgem sotsiaalkindlustuse nõukogu
Kõiki sotsiaalkindlustusalaseid vaidlusi, mis on seotud kindlustuskaitse või sotsiaalmaksukohustuse, kindlustusmaksete, haldustrahvide ja hüvitistega, välja arvatud sotsiaalkindlustuse seadustiku (Code des assurances sociales) artiklis 317 sätestatud või sama seadustiku artiklitega 147 ja 148 seotud hüvitistega, arutab sotsiaalkindlustuse nõukogu (conseil arbitral des assurances sociales) ning edasikaebusi samades küsimustes kõrgem sotsiaalkindlustuse nõukogu (conseil supérieur des assurances sociales). Sotsiaalkindlustuse nõukogu lõplike otsuste ning kõrgema sotsiaalkindlustuse nõukogu otsuste kohta võib esitada kassatsioonkaebuse.
Kui seadus ei näe ette teisiti, võib Luxembourgis tegutsevasse kõrgemasse halduskohtusse (Cour Administrative) esitada edasikaebusi esimese astme halduskohtu (tribunal administratif) otsuste peale halduse üksikotsuste või regulatiivse iseloomuga haldusmeetmete kohta tehtud otsuste tühistamiseks. Kõrgem halduskohus arutab ka apellatsiooni- või esimese astme kohtuna edasikaebusi tühistamise taotlused läbi vaadanud teiste halduskohtute otsuste vastu, kui eriseaduste alusel on kõnealustele kohtutele antud asjaomane pädevus.
Kõigil advokaatidel, kellel on õigus esineda kaitsjana Luksemburgi Suurhertsogiriigi kohtutes, on õigus esineda kaitsjana kõrgemas halduskohtus; eeluurimis- ja menetlustoimingutes osalemise (esindamine õiguslikes küsimustes) õigus on siiski üksnes advokatuuri nõukogude (conseils des ordres des avocats) poolt igal aastal koostatavasse I nimekirja kantud advokaatidel.
Esimese astme halduskohus
Luxembourgis tegutsev esimese astme halduskohus (Tribunal Administratif) arutab kaebusi, mis on seotud pädevuse puudumise, võimupiiride ületamise, võimu kuritarvitamise või seaduse või erahuvide kaitsmiseks mõeldud õigusnormide rikkumisega, samuti haldusotsuste vastu esitatud kaebusi, mille puhul ei ole muud meetmed seaduste ja eeskirjade kohaselt kättesaadavad, ning mistahes asutuse koostatud regulatiivse iseloomuga haldusmeetmete vastu esitatud kaebusi. Samuti on halduskohus üldjuhul pädev tegema otsuseid otseste maksudega ning kohalike omavalitsuste lõivude ja maksudega seotud vaidlustes.
Kui üks pool tõstatab üld- või halduskohtus küsimuse mõne seaduse põhiseadusele vastavuse kohta, peab see kohus edastama küsimuse põhiseaduskohtule, välja arvatud juhul, kui ta leiab, et: a) tõstatatud küsimuse kohta otsuse vastuvõtmine pole kohtuotsuse tegemiseks vajalik; b) küsimus on täiesti põhjendamatu; c) põhiseaduskohus on samasisulises küsimuses juba otsuse teinud.
Vt sotsiaalkindlustuse nõukogu ja kõrgema sotsiaalkindlustuse nõukogu veebisait.
Vt põhiseaduskohtu veebisait.
Viimati uuendatud: 27/03/2015